Die Musiekdepartement, in samewerking met die Universiteit Stellenbosch (US) se Kantoor vir Transformasie, die Departement Visuele Kunste en die Vroueforum, het ‘n konsert ter viering van Vrouedag in Augustus in die Endlersaal in Stellenbosch aangebied. Die US Jazzorkes het die verhoog aan die brand gespeel onder die leiding van Felicia Lesch saam met die jazz-legende Gloria Bosman en die jazz-sanger en digter, Mihi-Tuwi Matshingana.
Die aand is spesifiek opgedra aan Charlotte Mannya Maxeke – die eerste swart Suid-Afrikaanse vrou wat tersiêre onderrig ondergaan het en in 1901 in die VSA gegradueer het. Haar mantra, “As jy jouself ophef, bring jy iemand saam met jou”, is ‘n leuse wat die kunstenaars Felicia Lesch, Bosman en Matshingana heelhartig omhels.
Lesch is passievol oor musiek as ‘n werktuig vir sosiale verandering en het die US Jazzorkes as een van die ensembles van die Sertifikaatprogram gestig. Die Sertifikaatprogram dien as ‘n voorgraadse voorbereidingsprogram van die US Musiekdepartement en is geskep om studente te bemagtig met die vaardighede om ‘n BMus of Diploma program op tersiêre vlak te onderneem.
Matshingana het haar BCom-graad by die US in 2014 voltooi, terwyl sy ook die Musiekdepartement se Sertifikaatprogram studeer het. Sy het tydens die konsert aan dié program hulde gebring. Sy is tans ‘n derdejaarstudent in Jazz-studies by Wits Universiteit in Johannesburg.
Die Suid-Afrikaanse skrywer en joernalis Zubeida Jaffer se derde boek, Beauty of the heart – wat hulde bring aan Maxeke en ook vars informasie oor haar lewe aan die lig bring – is by die geleentheid verkoop. Juweliere wat deel was van die juweliersuitstalling van Kutlwano Cele, ‘n student van die Departement Visuele Kunste, is ook daar verkoop.
Die Studenteraad en baie studente van ander departemente en fakulteite het die konsert ondersteun.
“Vir sommige was dit hul eerste “Endler ervaring”, wat dit ‘n besonderse vreugdevolle gebeurtenis gemaak het,” sê Monica du Toit van die Kantoor vir Transformasie.
Spesiale gaste van binne die fakulteit, Vroueforum, Geslagsgelykheidseenheid, US Museum, US Kantoor vir Transformasie asook gemeenskapsvennote van die Musiekdepartement se eie Sertifikaatprogram, het ook die Vrouedag-vieringskonsert bygewoon.
Samewerking met die Kaapstad Animasieskool
Antoni Schonken en Arthur Feder lewer in samewerking met die Kaapstad Animasieskool klankbane aan die finalejaarprojekte. Daarmee saam bestuur Aret Lambrechts van die Musiektegnologie Departement die klank-effekte, terwyl ons studente (Carlie Schoonees, Jesse Dreyer, Kristi Boonzaaier) die klankbane opneem.
In onlangse filmfeeste het hul werk die volgende toekennings gewen:
New York Internasionale Film- en Televisiefees 2017:
Ben & Jerry (komponis: Arthur Feder) – Wêreld Goue Medalje
Hewn (komponis: Antoni Schonken, Carlie Schoonees, Jesse Dreyer) – Wêreld Goue Medalje
Khaya (komponis: Antoni Schonken) – Wêreld Goue Medalje
Nova (komponis: Arthur Feder) – Silwermedalje
So you want to be a goblin? (komponis: Kristi Boonzaaier) – Finalis Sertifikaat
Kaapstad Internasionale Animasiefees 2017:
Hewn – Beste Regie, Beste Kunsontwep, Beste Storie
Ben & Jerry – Beste Karakter-animasie, Beste Beligting, Beste Spanproduksie
Sedert 2015 het die getal toekennings tot 25 gegroei. Dit sluit in erkennings by die Annecy Fees, asook toekennings vir die beste klankontwerp, beste klankbaan, beste kort animasie en die beste animasie studentefilm.
Veels geluk aan almal!
Stellenbosch studente maak skoonskip by ATKV
Tydens ’n glansgeleentheid in Parow op Saterdagaand, 29 Julie, is virtuoso pianis, Sulayman Human, aangewys as die algehele wenner van die nasionale instrumentale klassiekemusiekkompetisie, ATKV-Muziq.
ATKV-Muziq, Suid-Afrika se grootste en mees toonaangewende klassiekemusiekkompetisie, wat onder andere internasionale pianiste Ben Schoeman en Megan-Geoffrey Prins as algehele wenners opgelewer het, is die ATKV se jaarlikse bydrae tot instrumentale klassiekemusiek in Suid-Afrika. Dit is ‘n nasionale klassiekemusiekkompetisie vir jong volwasse musici in die ouderdomsgroep 15-27 jaar. ’n Totale prysgeld van R180 000 word uitgeloof.
Sulayman Human (24), is ’n meestersgraad student aan die Universiteit van Stellenbosch.
Sulayman het die algehele eersteprys van R65 000 ontvang, asook die prys vir die Beste Vertolking van ’n Barok of Klassieke werk tydens die Finale Ronde. Laasgenoemde prys, ter waarde van R8500, is aan hom toegeken vir sy vertolking van Mozart se Sonate nr. 10 in C majeur, K330; III. Allegretto.
Cameron William (saksofoon) het die tweede plek verower en R32 000 ontvang. Die derde prys (ter waarde van R16 000) is verower deur Jeffrey Armstrong (viool).
’n Bonusprys van R8 500 is ook aan Cameron Williams toegeken vir die Beste Vertolking van ‘n Suid-Afrikaanse Werk tydens die Tweede Ronde van hierdie kompetisie. Williams het die prys ontvang vir sy vertolking van A. Stephenson se Inleiding en Allegro.
Jong volwasse musici vanoor die hele Suider-Afrika is in Mei vanjaar genooi om tydens die eerste ronde teen mekaar mee te ding. Uit hierdie groep deelnemers is die beste tien musici gekies wat aan die tweede en derde (finale) rondes in Parow die afgelope paar dae deelgeneem het. Na afloop van die tweede ronde is die top vyf kandidate aangewys as finaliste. Naas Sulayman Human, Cameron Williams en Jeffrey Armstrong was Brian Bae (klavier) en Jonathan Mayer (viool) ook finaliste.
Elke finalis het R10 000 ontvang.
Die nasionale Afrikaanse radiostasie, RSG, was vanjaar die mediavennoot van hierdie kompetisie.
Veelbekroonde Pianis terug uit VSA vir gratis opvoering
Veelbekroonde Suid-Afrikaanse pianis, Megan-Geoffrey Prins, bied Vrydag, 28 Julie 2017 om 20:00 ‘n gratis uitvoering in die Endlersaal by die Universiteit van Stellenbosch (SU) Musiek Departement aan.
Prins is tans besig om sy Doktorale studies in Musiekkuns aan die Cleveland Institute of Music in die VSA te voltooi. Hy het sy Meestersgraad by die instituut behaal onder die befaamde pianis, Antonio Pompa-Baldi. Verlede jaar het Prins die ATKV Muziq Instrumentale Klasiekemusiekkompetisie gewen. In 2015 is hy bekroon as die wenner van die Vyfde UNISA Nasionale Klavierkompetisie en het ook die eerste Stellenbosch Internasionale Kamermusiekfeeskompetisie gewen.
Gedurende sy Meestersgraad en tot dusver vir sy Doktoraal, het Prins staat gemaak op die Oppenheimer Gedenktrust, die Nasionale Kunsteraad, privaat borge en aanlynfondsinsameling om sy studiefooie en onkoste te dek. Hy hoop om voor sy terugkeer na Cleveland aan die einde van Augustus 2017 voldoende befondsing vir hierdie laaste been van sy formele studies te bekom.
“Ek is geroer deur die oorweldigende ondersteuning, beide finansieel en emosioneel, wat ek tot dusver in die verloop van my studies ervaar het” sê Prins. “Ek is verheug dat die SU Musiek Departement hierdie gratis konsert aanbied. Dit is ‘n geleentheid vir my om almal te bedank wie my tot dusver ondersteun het en dit gee my die geleentheid om my gaste in te lig oor die vordering van my fondsinsamelingproses.”
Prins sal in die eerste helfte van die opvoering werke van Joseph Haydn, Frédéric Chopin en die Suid-Afrikaanse komponis, Graham Newcarter, speel. Hy sal dan die program in die tweede helfte afsluit met ‘n seleksie uit Sergei Lyapunov se 12 Etudes d`Exécution Transcendante.
Vir meer inligting, besoek Megan-Geoffrey se webtuiste by www.megangeoffreyprins.com